kanyarókanyaró elleni védőoltásUkrajnafertőző betegségekkanyarójárvány
Létrehozva: 2018. május 24. 10:59
Módosítva: 2018. május 24. 16:43
Kovács Andrea, az MTI tudósítója arról számolt be, hogy tovább nő a kanyarós megbetegedések száma Ukrajnában. Csak az elmúlt hét alatt 1610-en, többségükben gyermekek kapták el a fertőzést.
Romániában is pusztít a kanyaró
2018. május 2-án számoltunk be róla, hogy ötvenre nőtt Romániában a kanyaró halálos áldozatainak száma, miután újabb gyerek vesztette életét a járvány miatt - közölték akkor román hatóságok.
Május 14-20. között 642 felnőtt és 968 gyermek betegedett meg kanyaróban Ukrajnában. A tárca mostani jelentésében nem részletezte, hogy az egyes régiókból hány megbetegedést jelentettek.
Az ukrán híradásokban közölt legfrissebb adatok alapján országosan az év eleje óta összesen 16 819-en betegedtek meg, közülük 6850 felnőtt és 9969 gyerek. Eddig kilencen haltak bele a kanyaró okozta szövődményekbe, hat gyerek és három felnőtt.
Rohamosan terjed a kanyaró Ukrajnában, ezrek betegedtek meg
2018 eleje óta a legtöbb kanyarós esetet Kárpátalján regisztrálták: 2262-t - 433 felnőtt és 1829 kiskorú beteget. Hasonlóan sok megbetegedést jelentettek a két vele szomszédos területről, Ivano-Frankivszk (2232 fő: 665 felnőtt és 1567 gyermek) és Lviv megyéből (2122 fő: 677 felnőtt és 1445 gyermek), valamint a dél-ukrajnai Odessza (1643 fő: 813 felnőtt és 830 gyermek), továbbá a szintén nyugat-ukrajnai Csernyivci megyéből (1113 fő: 370 felnőtt és 743 gyermek).
Elegendő a kanyaró elleni oltóanyag
Az egészségügyi minisztérium intézkedéseket tesz, hogy minél többen kapjanak kanyaró elleni védőoltást azok közül, akik a tervezett időben nem lettek beoltva, és ugyanerre ösztönzik a helyi hatóságokat is - írta a tárca közleményében. A minisztérium biztosított afelől, hogy az ország valamennyi régiójában elegendő oltóanyag áll rendelkezésre. Május 17-i adatok alapján Ukrajnában összesen 988 ezer dózis vakcina volt, és újabb szállítmányok várhatók. Ha valamely egészségügyi intézményben mégsem lenne oltóanyag, akkor a megyei állami adminisztráció egészségügyi osztályához vagy vezetéséhez kell fordulni - írta közleményében a tárca.
A minisztérium figyelmeztette a lakosságot, hogy a kanyaró veszélyes, rendkívül fertőző betegség, amely ellen semmilyen gyógyszer nem létezik, csak védőoltással előzhető meg. Grezsa István Kárpátaljáért felelős kormánybiztos január végén Ungváron nyolcezer adag kanyaró elleni oltóanyagot adott át Magyarország több mint 100 millió forint értékű humanitárius gyorssegélyeként az Ukrán Vöröskereszt Kárpátalja megyei szervezetének.